АҞӘА, лаҵара 16 - Sputnik. Ҭырқәтәыла акоронавирус аламырҵәаразы иалагалаз аԥкрақәа маҷ-маҷ ирԥсыҽхоит Абри атәы аанацҳауеит РИА Новости.
Уажәаԥхьа Ҭырқәтәыла ахада Таиип Ердоган алаҳәара ҟаиҵахьан мшаԥымза 29 асааҭ 19:00 инаркны лаҵарамза 17-нӡа акоронавирус аҽацәыхьчараз аԥкрақәа шалигало. Аусбарҭақәа зегьы русура аанкылан, атәыла аҩныҵҟатәи аусқәа рминистрра азин зырҭаз рыда.
Рашәара акынӡа асааҭ 21:00 инаркны 05:00-нӡа атәылаҟны аус шаулац иаулоит есҽнытәи акоменданттә сааҭ, асабшеи амҽышеи-акоменданттә сааҭ алагалоуп уахи-ҽни.
Ишьақәырӷәӷәоу аграфик инақәыршәаны, аԥсшьарамшқәа рзы афатә-ажәтә дәқьанқәа асааҭ 10:00 инаркны 17:00-нӡа аус рулоит.
Ақалақьбжьара аныҟәаразы азин ыҟоуп акоменданттә сааҭ аныҟам. Ақьафурҭақәи ақаҳуажәырҭақәеи идәылганы аҭиразы азин рымоуп.
Ахәаахәҭратә ҩнқәеи, амаҭәеи, абзазаратә маҭәахәқәеи ахьырҭиуа адәқьанқәеи аусуратә мшқәа рзы аус рулоит асааҭ 10:00 инаркны 20:00-нӡа. 65 шықәса иреиҳау атәылауаа адәахьыҟа адәылҵра азин рымоуп аусуратә мшқәа рзы асааҭ 10:00 инаркны 14:00-нӡа. Ҩ-дозак алаҵа ҟазҵаз рыда.
Аԥкрақәа атуристцәа аҵанакӡом, аха анхаразы аршаҳаҭга змоу атәымтәылауаа арҭ аԥкырақәа ирықәнаҟәароуп.
Ҭырқәтәыла агәабзиарахьчара аминистрра адыррақәа рыла, атәылаҿы ииасыз ахәашазы 11 394 коронавирус-хҭысқәа ашәҟәы иҭагалан, арҭ арбагақәа акырӡа еиҵоуп хәажәкыратәи арбагақәа раасҭа. Апандемиа иаалагазартәи арекорд иахысны 63 082 –хҭыс шьақәнартәеит. Мшаԥымза 30 рзы ашәҟәы иҭагалан уахыки-ҽнактәи аԥсыҭбара зцыз ахҭысқәа-394 ыҟан.
Ҭырқәтәыла акоронавирус акыр аҽахьарҭбааз иахҟьаны Урыстәылеи ари атәылеи рҳаиртә еимадара ԥнакит мшаԥы 15 инаркны рашәара 1 аҟынӡа.